Христо Смирненски
Февруари (Февруари се навъси…)

chitanka.info

Февруари (Февруари се навъси…)[0]

Февруари се навъси,

ей тъй просто за инат,

инфлуенца той поръси

над престолния ни град.

Хората се ужасиха,

всеки кашли, всеки киха.

Дето идеш, срещаш болни,

сякаш чумав е града,

лекарите са доволни,

туй за тях не е беда,

че таз гостенка незвана

носи им небесна манна[1]!

София днес океан е

от разляна рядка кал,

сякаш целий град залян е

със съвременен морал.

За да тръгнеш на разходка,

трябва ти подводна лодка.

Непрекъснатата киша

много хора умори;

мръдна и алъш-вериша

на поповете дори.

Те със смях ръце потриват

и от радост се напиват.

[0] Публикация: Българан. Седмично хумористично списание. София, г. VII, бр. 7 от [11 февруари] 1922 г., с подпис: Нагел Смуглый.

Според сведенията на Т. Измирлиев Смирненски е написал първата и третата строфа, а втората и четвъртата са писани от Т. Измирлиев (Виж: Хр. Смирненски. Избрани съчинения в два тома, 1952 г., т. 2, стр. 395). ↑

[1] небесна манна — чудотворна храна, която според преданието бог изпратил от небето на евреите в пустинята. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.